
Industria transporturilor are un rol deosebit de important în Uniunea Europeană, asigurând 7% din locurile de muncă, reprezentând 40% din investiţiile statelor membre şi 30% din consumul energetic. Cererea în sectorul transporturilor, mai ales în ceea ce priveşte traficul intracomunitar a înregistrat, în ultimii ani, o creştere practic neîntreruptă – de circa 2,3% pe an în domeniul mărfurilor şi de 3,1% pentru călători.

Realizarea pieţei unice reprezintă un moment de cotitură în politica comună în domeniul transporturilor, deoarece măsurile implicate de înfăptuirea pieţei unice – desfiinţarea frontierelor, măsuri de liberalizare a comerţului – permit un răspuns rapid şi adecvat creşterii cererii în domeniul transporturilor şi de combatere a problemelor legate de congestionarea traficului, probleme apărute ca urmare a creşterii înregistrate.

Liberalizarea în domeniul transporturilor a ţinut însă cont de anumite condiţii restrictive, cum ar fi:

· de natură socială: pentru a împiedica ca libera prestare de servicii să conducă la ocolirea normelor naţionale cele mai exigente; această liberalizare a prestărilor de servicii a fost însoţită de o armonizare a condiţiilor sociale şi a normelor de exercitare a activităţilor şi a calificărilor;

· de natură economică: pentru a evita ca investiţiile în domeniul infrastructurii să fie exploatate de transportorii care nu contribuie la finanţarea acestor infrastructuri, în special în domeniul transporturilor rutiere; se impune ca şi organizaţia transporturilor feroviare să nu mai fie fragmentată, aşa cum se întâmplă în prezent;

· în domeniul siguranţei traficului: pentru a evita ca introducerea unor noi factori de concurenţă să influenţeze negativ continuitatea legăturilor în domeniul transporturilor, implicând zonele periferice şi cele centrale.

Specificitatea fiecărui mijloc de transport a impus adoptarea metodelor implicate în procesul de liberalizare a activităţilor de transport. Obiectivul a fost cel de trecere de la transportul realizat între două state membre la transportul într-un alt stat membru – aşa-numitul cabotaj.

Transportul, ca element capital în funcţionarea economiilor moderne, trebuie să răspundă unei permanente contradicţii între o societate din ce în ce mai exigentă în ceea ce priveşte mobilitatea şi o opinie publică care suportă din ce în ce mai puţin întârzierile cronice şi calitatea necorespunzătoare a prestaţiilor oferite de anumite servicii. Uniunea Europeană trebuie să facă faţă unei cereri de transport mereu crescânde, căreia nu îi poate răspunde doar prin construirea unor noi infrastructuri şi prin deschiderea pieţelor.

În stabilirea viitorului acestui sector trebuie avută în vedere importanţa sa economică. El reprezintă un total de 1000 miliarde de euro (peste 10% din PIB), în el sunt angajate peste 10 milioane de persoane. Acest sector determină infrastructură şi tehnologii, al căror cost pentru societate este considerabil. Tocmai datorită importanţei investiţiilor în transporturi şi a rolului lor determinant în creşterea economică, autorii Tratatului de la Roma (ianuarie 1958) au prevăzut stabilirea unei politici comune care se supune unor reguli specifice.

Abia în 1985, la sesizarea Curţii Europene de Justiţie, au început acţiuni concrete la nivel comunitar.

Actul Unic European (1986) lega realizarea pieţei interne de solidaritate economică şi socială, acestea fiind obiective interdependente. Deschiderea frontierelor pentru libera circulaţie a bunurilor şi a persoanelor, nu a avut drept urmare înlesnirea comunicării între diferitele ţări. Pe de altă parte, au persistat obstacole şi greutăţi în dezvoltarea regiunilor periferice.

Armonizarea, buna funcţionare şi dezvoltarea infrastructurilor din ţările membre sunt instrumente-cheie în asigurarea circulaţiei fizice a mărfurilor şi persoanelor, ca şi pentru consolidarea coeziunii economice şi sociale.

Prin Tratatul de la Maastricht (1992) a fost recunoscută importanţa realizării unei reţele transeuropene (RTE) în domeniul transportului, energiei şi telecomunicaţiilor, dar sprijinul politic pentru crearea RTE s-a manifestat concret cu ocazia Consiliului European de la Copenhaga (iunie 1993), care a adresat Comisiei şi Consiliului European chemarea de a accelera pregătirile în domeniu şi a prelungit durata “facilităţii de împrumut” instaurată prin summit-ul de la Edinburgh (decembrie 1992).

Publicarea Cărţii Albe a Comisiei Europene “Creştere, competitivitate, ocuparea forţei de muncă” (1993) care sublinia efectele potenţiale ale acestor reţele asupra creării de noi locuri de muncă, fie pur şi simplu datorită lucrărilor, fie datorită încurajării creşterii economice a fost de natură să întărească voinţa politică.

Crearea unei reţele de transport la scară continentală este esenţială pentru înlesnirea liberei circulaţii a mărfurilor şi persoanelor, ca şi pentru îmbunătăţirea coeziunii teritoriale a Uniunii Europene. Prima schemă a liniilor feroviare de mare viteză fusese primită favorabil de Consiliul UE încă din 1990. Primele scheme de reţele de transport combinat rutier/navigabil au fost adoptate de Consiliul UE. Summit-ul de la Essen (decembrie 1994) şi Parlamentul European au dat semnale politice hotărâtoare, solicitând statelor membre şi Uniunii Europene să contribuie efectiv la înfăptuirea a 14 mari proiecte prioritare care vizau construirea şi dezvoltarea reţelelor de mare viteză pe coridoare internaţionale şi construirea de aeroporturi. În 1996 Consiliul şi Parlamentul European adoptau orientări pentru dezvoltarea reţelei transeuropene de transport, grupând într-un cadru unitar schemele existente pentru diferite forme de transport şi criteriile de selectare a finanţării proiectelor de interes comun.

În prezent, reţeaua transeuropeană de transport implică aproape jumătate din traficul total de mărfuri şi de pasageri din UE. S-au realizat progrese atât în domeniul interoperabilităţii feroviare, cât şi în ceea ce priveşte realizarea tronsoanelor lipsă.

Unele proiecte importante sunt deja realizate, cum ar fi legătura dintre Danemarca şi Suedia, noul aeroport de la Milano (Malpensa) sau reţeaua de trenuri de mare viteză între Londra, Paris şi Bruxelles, ca şi legătura feroviară între Belfast, Dublin şi Cork (între Irlanda de Nord şi Republica Irlanda).

Extinderea şi dezvoltarea durabilă se constituie într-o dublă provocare, aşa după cum s-a subliniat la Consiliul European de la Göteborg (iunie 2001), impunând optimizarea sectorului transporturilor. Un sistem modern de transport trebuie să fie durabil din punct de vedere economic, social şi al respectării mediului.

Până în anul 2010 se au în vedere proiecte complicate şi costisitoare, cum ar fi mari tuneluri sau poduri.

Importanţa reţelelor transeuropene este de maximă actualitate, în perspectiva extinderii UE, aceste reţele contribuind şi ele la reuşita procesului de extindere, extinderea spre Est şi Sud constituindu-se într-un factor de echilibru şi dezvoltare a cooperării economice.

 

Baze juridice

 

Titlul XV (art. 154 şi 156) al Tratatului de constituire a Uniunii Europene – cu modificările aduse de Tratatul de la Amsterdam, intrat în vigoare la 1 mai 1999 – este consacrat reţelelor transeropene. Se consideră dezvoltarea lor ca fiind primordială, prin prisma dublului obiectiv de funcţionare armonioasă a pieţei interne şi de întărire a coeziunii economice şi sociale. Acest titlu stipulează faptul că este imperios necesar ca infrastructura de transport, cea de telecomunicaţii şi de energie să fie legate între ele astfel încât toţi, inclusiv regiunile insulare sau periferice să poată beneficia de crearea unei zone fără frontiere interioare.

 

Instrumente financiare

 

Până în anul 2000 au fost alocate circa 2,3 miliarde de euro din bugetul UE pentru RTE, sumă majorată la 4,6 miliarde pentru perioada 2000-2006. Acestei sume i se adaugă finanţările FEDER (Fondul European de Dezvoltare Regională) şi ale Fondului de coeziune care au reprezentat circa 14 miliarde de euro în perioada 1995-2000, axate pe proiecte de interes comun în ţări ca Irlanda, Spania, Portugalia şi Grecia.

BEI (Banca Europeană de Investiţii) şi FEI (Fondul European de Investiţii) contribuie financiar la realizarea RTE, BEI acordând împrumuturi cu dobândă scăzută, iar FEI garantând împrumuturile.

Costul total al proiectelor RTE este estimat la 400÷500 miliarde de euro. Pentru acoperirea unor asemenea costuri, contribuţia sectorului public este evident insuficientă şi de aceea UE depune eforturi pentru a implica sectorul privat, încurajând parteneriatele public-privat. Se încearcă astfel distribuirea riscului şi o diminuare a costurilor de împrumut. Sectorul privat este stimulat să includă aspectele de serviciu public din proiect, în timp ce serviciul public este stimulat să identifice serviciile comerciale care pot ajuta la rentabilizarea proiectului.

 

Transport rutier de mărfuri

 

Începând cu 1 ianuarie 1993, orice transportator stabilit într-un stat membru al UE poate transporta mărfuri către un alt stat membru, în timp ce anterior acestei date o asemenea operaţie trebuia să fie autorizată în mod expres. De la aceeaşi dată, companiile de transport trebuie să îndeplinească condiţii de calitate, care să le permită obţinerea unei licenţe comunitare. 

O asemenea activitate transnaţională nu trebuie, evident, să provoace perturbări ale pieţei transporturilor. Consiliul UE a instituit un sistem de supraveghere care include măsuri de salvgardare a pieţelor eventual afectate.

Piaţa unică presupune ca o întreprindere de transporturi să poată opera şi într-un alt stat membru. Pericolul unei asemenea evoluţii fireşti este apariţia unor disfuncţionalităţi ce ţin de concurenţă. Având în vedere această ameninţare la adresa funcţionării normale a pieţei, cabotajul a fost introdus în faze ulterioare şi în etape. Măsurile privind liberalizarea cabotajului au fost însoţite şi de alte acţiuni, având în vedere taxele autostradale, pentru a permite utilizarea infrastructurii fără vreo discriminare privind taxele.

Rezoluţiile din 24 octombrie 1994 şi 19 iunie 1995 conţin recomandările Consiliului European de continuare a eforturilor orientate spre realizarea pieţei interne în sectorul transporturilor, pentru eliminarea restricţiilor legate de intrarea pe piaţă şi a normativei în domeniul preţurilor. Liberalizarea pieţei interne presupune şi armonizarea condiţiilor fundamentale pentru asigurarea unei concurenţe loiale. Comisia Europeană este chemată să contribuie la îmbunătăţirea condiţiilor de concurenţă din acest sector. 

 

Transport rutier de pasageri

Reglementările comunitare nu prevedeau decât asigurarea serviciilor de transport dintr-un stat în altul, nu şi activităţi pe teritoriul altui stat. Prin anularea reglementării CEE nr. 2454/92 a Curţii de Justiţie, Consiliul European a adoptat o nouă reglementare în privinţa cabotajului, reglementare care defineşte diferitele forme de transport de pasageri care pot efectua operaţiuni de cabotaj, marcând liberalizarea serviciilor specializate şi ocazionale – începând cu iunie 1999.

Pentru a armoniza condiţiile de concurenţă în domeniul transporturilor rutiere de marfă şi de pasageri, UE a adoptat diverse măsuri menite să realizeze concordanţa între condiţiile de pătrundere pe piaţa transportatorilor, atât pe plan intern, cât şi internaţional, pentru a favoriza exercitarea efectivă a dreptului de liberă practică a transportatorilor, nerestricţionat la o anumită zonă geografică din UE.

 

Transport feroviar

 

Uniunea Europeană urmăreşte, de asemenea, facilitarea adaptării căilor ferate comunitare la exigenţele pieţei unice şi sporirea eficacităţii. Pentru realizarea acestor obiective UE a instituit, pe de o parte o licenţă de gestiune pentru uniformizarea drepturilor de acces la infrastructuri iar, pe de altă parte, un sistem care garantează o distribuţie nediscriminatorie a capacităţilor infrastructurilor şi plata din partea utilizatorilor a totalităţii costurilor reale ale capacităţilor şi echipamentelor folosite.

În Cartea Albă – din iulie 1996 – Comisia Europeană defineşte o strategie menită să revitalizeze reţeaua feroviară comunitară, să îmbunătăţească cadrul financiar şi să garanteze liberul acces la ansamblul traficului şi al serviciilor în vederea promovării integrării sistemelor naţionale, cu luarea în considerare şi a aspectelor de ordin social.

Comisia Europeană a avut în vedere şi legiferări privitoare la securitatea transporturilor mărfurilor periculoase pe calea ferată.

 

Transport maritim

Prin definiţie, transportul maritim internaţional este o activitate liberalizată. Fazele de introducere progresivă a cabotajului maritim au fost stabilite în anul 1992.

Introducerea cabotajului, ca şi necesitatea pentru Uniunea Europeană de a contribui la ameliorarea şi îmbunătăţirea condiţiilor de transport maritim internaţional au condus la adoptarea unor măsuri de politică în domeniul concurenţei, de luptă împotriva practicilor tarifare neloiale, de normalizare a traficului produselor periculoase, de ameliorare a condiţiilor de muncă.

În ceea ce priveşte securitatea maritimă, UE a urmărit legiferarea condiţiilor pentru transporturile mărfurilor periculoase.

Liberalizarea cabotajului în domeniul navigaţiei fluviale a permis înlăturarea barierelor introduse de imposibilitatea întreprinderilor utilizatoare de a-şi alege liber transportatorul.

 

Transport aerian

Patru mari domenii sunt deschise de politica comunitară de liberalizare în domeniul transporturilor:

· accesul pe piaţa transporturilor;

· controlul asupra capacităţilor de transport;

· tarifele;

· eliberarea licenţelor de exploatare ale companiilor.

Politica comunitară în domeniul transporturilor aeriene a prins contur încă din 1980, desfăşurându-se ulterior în trei etape. Cea de-a treia a intrat în vigoare în ianuarie 1993. Cabotajul aerian a devenit efectiv în aprilie 1997.

 

Procesul se bazează pe:

· introducerea unei licenţe unice de transport aerian pentru companiile aeriene din UE;

· condiţiile de acces al transportatorilor la legăturile intracomunitare;

· tarifele pentru pasageri, preocupând în special mijloacele de intervenţie imediată a Comunităţii Europene în cazul unor tarife neloiale;

· serviciile de transport şi înmagazinare mărfuri.

Uniunea Europeană a armonizat un număr însemnat de norme, în vederea plasării companiilor aeriene pe picior de egalitate din punct de vedere al concurenţei. În domeniul normelor tehnice şi al procedurilor administrative care vizează stabilirea unor norme comune în domeniul navigaţiei aeriene, UE a reglementat şi modalităţile de aplicare a regulilor de concurenţă în cazul întreprinderilor de transport aerian, adoptând şi o directivă privind accesul pe piaţă al aşa-numitei asistenţe în escală pe aeroporturi.

UE a adoptat o directivă stabilind principiile fundamentale care trebuie să stea la baza anchetelor în cazul incidentelor aviatice – din domeniul civil. Au fost prezentate propuneri în domeniul siguranţei aeronavelor din terţe ţări, ca şi privitor la exigenţele pentru personalul aviaţiei civile.

În Cartea Albă, intitulată “Către un spaţiu aerian european fără frontiere”, Comisia Europeană militează pentru crearea unui sistem unificat de gestionare a traficului aerian.

 

Reţelele transeuropene

 

Comisia Europeană a prezentat încă din decembrie 1992 o Carte Albă privitoare la dezvoltarea viitoare a politicii comune de transport, angajându-se să promoveze dezvoltarea reţelelor transeuropene de transport, (RTE) favorizând legăturile statelor membre (interconexiuni), ca şi interoperabilitatea reţelelor, fără a neglija problemele legate de mediu. Obiectivul global al acestor politici pentru reţelele transeuropene este de a transforma reţelele naţionale ale statelor membre într-o reţea unică, de dimensiuni europene, eliminând punctele de dificultate a traficului şi adăugând porţiunile absente.

În cadrul summit-ului de la Essen (decembrie 1994) au fost selecţionate 14 proiecte prioritare. Accentul a fost pus pe soluţiile de schimbare a centrului de greutate a investiţiilor, de la transportul rutier la cel feroviar, un procent de 80% fiind destinat acestuia, iar 9% legăturii între transportul rutier şi cel feroviar.

 

 

Cele 14 proiecte majore menţionate sunt:

1. trenul de mare viteză/transport combinat Nord-Sud (axa Brennero);

2. trenul de mare viteză Paris-Bruxelles-Londra;

3. trenul de mare viteză Sud (Madrid-Dax);

4. trenul de mare viteză Est (Paris-Luxemburg);

5. calea ferată clasică de transport combinat (Betuwe);

6. trenul de mare viteză de transprt combinat Franţa-Italia;

7. autostrăzi greceşti (Patras-Kipi);

8. autostrada Lisabona-Valladolid;

9. legătura feroviară clasică Cork-Stranraer;

10. aeroportul Milano/Malpensa;

11. legătura între Danemarca şi Suedia (rutier/feroviar);

12. triunghiul nordic (rutier/feroviar);

13. legătura rutieră Irlanda-Marea Britanie-Benelux;

14. linia principală occidentală (feroviar).

În raportul anual al Comisiei Europene pentru anul 1996, cu privire la reţelele transeuropene, se subliniază constantele progrese în privinţa proiectelor specifice, menţionându-se necesitatea creşterii perspectivelor financiare. Absenţa unei structuri credibile de finanţare şi a fondurilor publice a fost subliniată şi în rapoartele ulterioare. Pentru finanţarea proiectelor se au în vedere parteneriate între sectorul public şi cel privat.

În cadrul Agendei 2000 se reafirmă necesitatea de a continua proiectele RTE şi se sugerează sporirea ajutorului financiar pentru transporturile combinate, ca şi pentru sistemele neconvenţionale de transport. Documentul menţionat subliniază importanţa reţelelor transnaţionale în cadrul procesului de extindere.

Cuvintele-cheie introduse de Cartea Albă sunt: eficacitate, securitate, acquis-uri sociale şi protecţia mediului. Comunicarea Comisiei Europene din 12 iulie 1995 cu privire la Programul de acţiune până în anul 2000, în legătură cu Politica comună în domeniul transporturilor prezintă iniţiative în trei domenii fundamentale:

· îmbunătăţirea calităţii prin punerea la punct a sistemelor integrate de transport, folosind tehnologii avansate care contribuie deopotrivă la realizarea obiectivelor de protecţie a mediului şi de securitate;

· ameliorarea funcţionării pieţei unice, cu scopul de a promova servicii de transport eficace şi accesibile garantând, totodată, dreptul de opţiune a utilizatorului, cu respectarea normelor sociale;

· dezvoltarea aşa-numitei dimensiuni exterioare, îmbunătăţind calitatea legăturilor de transport între Uniunea Europeană şi terţele ţări, favorizând accesul întreprinderilor comunitare către alte pieţe de transport din lume.

Dezvoltarea sistemului în ansamblu este o condiţie a realizării primului obiectiv. Aceasta presupune o superioară utilizare a modurilor de transport, într-un cadru care să asigure respectarea mediului înconjurător şi care să permită economii de energie şi sporirea interconexiunilor şi ameliorarea interoperabilităţii între diferite moduri de transport.

Supravegherea aplicării regulilor care sunt menite să creeze o piaţă unică constituie o preocupare permanentă. Într-o piaţă liberalizată, aplicarea strictă a regulilor legate de concurenţă prezintă o deosebită importanţă. Liberalizarea sectorului feroviar impune, ca o necesitate, noi iniţiative legislative. În acelaşi sens acţionează atribuirea intervalelor orare în aeroporturi, eliminarea progresivă a listelor de aşteptare în anumite pieţe de navigaţie, o mai bună aplicare a regulilor şi regimurilor de responsabilitate în sectorul transportului rutier de mărfuri.

Adaptarea structurală cerută de trecerea de la un sistem naţional de reglementare la o piaţă unică presupune, în anumite domenii, ajutoare din partea statului.

În sarcina Comisiei Europene stă şi eliminarea unei capacităţi structurale supradimensionate, aşa cum este cazul existent în prezent în navigaţia fluvială.

Necesitatea schimbărilor în domeniul infrastructurii, a costurilor aferente în diverse moduri de transport a determinat Comisia Europeană să prezinte o Carte Verde [COM (95) 691, decembrie 1995] pentru o politică tarifară echitabilă în sectorul transporturilor. Documentul analizează căile pentru o mai bună integrare în preţul de transport a costurilor rezultând din poluare, din aglomerarea traficului şi din accidente.

Având în vedere faptul că dimensiunea socială a pieţei nu poate fi neglijată, Comisia Europeană continuă să întreprindă măsuri destinate îmbunătăţirii condiţiilor de muncă, în special în sectorul maritim şi aerian. Se au în vedere, în mod prioritar, orare de lucru adaptate necesităţilor specifice diferitelor activităţi de transport implicate.

Actualmente, statele membre mai păstrează încă o reţea de acorduri bilaterale de transport, bazate pe reciprocitate, acorduri cu terţe ţări, iar acest sistem poate da naştere la numeroase disfuncţionalităţi. Sunt avute în vedere legăturile de transport rutier şi aerian cu ţările Europei Centrale şi de Est, continuarea negocierilor cu Statele Unite în domeniul transporturilor aeriene şi maritime, finalizarea negocierilor în cadrul Organizaţiei Mondiale a Comerţului în legătură cu liberalizarea maritimă. Comisia Europeană va urmări întărirea rolului Uniunii Europene în organizaţiile internaţionale care se ocupă de transporturi.

Orientările comunitare pentru dezvoltarea RTE, adoptate în 1996, stabilesc obiectivele ca şi priorităţile proiectului RTE. Legăturile rutiere, feroviare, aeriene şi navale, care îndeplinesc aceste obiective şi priorităţi fac parte din reţeaua transeuropeană de transport1 şi sunt considerate de “interes comun”. UE încurajează şi reabilitarea reţelei existente, nu numai construirea unor noi căi de comunicaţie sau terminale de transport combinat.

Nu este vizată numai îmbunătăţirea infrastructurii, ci şi o mai bună gestiune a traficului. Aşa-numitele sisteme de transport inteligent (ITS) ocupă un loc important în strategia europeană de dezvoltare RTE.

Prin Regulamentul 1655/99, Consiliul de Miniştri şi Parlamentul European prevede:

· punerea în aplicare a unui program multianual pentru asigurarea transparenţei finanţărilor europene a proiectelor;

· introducerea unui capital-risc pentru susţinerea financiară a Uniunii;

· mărirea nivelului maxim al intervenţiei comunitare care va putea ajunge la 20% din costul total al proiectului pentru sistemele de poziţionare şi de navigare prin satelit, începând cu anul 2003;

· cel puţin 55% din fondurile pentru RTE vor fi alocate sectorului feroviar, iar celui rutier maximum 25%;

· să se permită Comisiei Europene să anuleze decizia de finanţare dacă proiectul a întârziat mai mult de 2 ani în a demara.

 

Principalele direcţii de acţiune ale UE sunt orientate spre:

· dezvoltarea schemelor de reţele;

· identificarea proiectelor de interes comun;

· promovarea interoperabilităţii reţelei;

· asigurarea coerenţei şi complementarităţii intervenţiilor financiare;

· acţiunile de cercetare şi dezvoltare;

· cooperarea cu terţe ţări;

· stimularea statelor membre de a pune accent pe obiectivele urmărite;

· promovarea colaborării cu părţile implicate;

· orice alte acţiuni necesare înfăptuirii obiectivelor generale ale RTE.

 

Dintre priorităţi pot fi menţionate:

· realizarea legăturilor necesare facilitării transportului;

· optimizarea eficacităţii infrastructurilor existente;

· realizarea interoperabilităţii elementelor de reţea;

· integrarea dimensiunilor ambientale în reţea.

 

Reţeaua rutieră are următoarele caracteristici:

· este compusă din autostrăzi şi şosele de foarte bună calitate, fiind completată cu noi legături sau legături nou amenajate;

· cuprinde gestiunea circulaţiei şi un sistem de informare a utilizatorilor, fondat pe o cooperare activă a sistemelor de gestiune a circulaţiei la nivel european, naţional şi regional;

· garantează utilizatorilor săi un nivel ridicat al serviciilor de comfort şi de securitate, omogen şi dotat cu continuitate.

 

Reţeaua feroviară are drept caracteristici:

· este alcătuită din reţeaua de mare viteză şi cea convenţională;

· oferă utilizatorilor un nivel ridicat de calitate şi securitate, graţie continuităţii şi interoperabilităţii şi datorită unui sistem armonizat de control-comandă.

 

Reţeaua de navigaţie şi a porturilor interne

· sistemul cuprinde reţeaua compusă din fluvii şi canale, reţeaua ramificaţiilor, infrastructurilor portuare şi a sistemelor de gestiune performantă a traficului;

· caracteristicile tehnice minimale sunt cele corespunzătoare gabaritului şi clasei IV.

Porturile realizează interconexiunea între transportul maritim şi celelalte moduri de transport, oferind echipamente şi servicii pentru mărfuri şi călători.

Reţeaua aeroportuară este alcătuită din aeroporturi situate pe teritoriul UE, deschise circulaţiei aeriene de pasageri şi comerciale. Elementele regionale ale sistemului permit accesul la componentele centrale, contribuind la integrarea regiunilor izolate.

Reţeaua de transport combinat este alcătuită din căi navigabile şi feroviare care, împreună cu legăturile rutiere iniţiale sau terminale, permit transportul mărfurilor la distanţă, ca şi servicii oferite tuturor statelor membre. Reţeaua include şi instalaţii care permit transbordarea între diferitele reţele.

Reţeaua de gestionare şi informaţii se referă la serviciile de trafic maritim de coastă sau portuar, sistemele de poziţionare a navelor, evidenţa vaselor cu încărcătură periculoasă, de comunicare pentru securitatea pe mare.

Reţeaua de gestiune a traficului aerian cuprinde planul de navigaţie aeriană (spaţiul aerian afectat circulaţiei aeriene, căi de navigaţie aeriană şi mijloace auxiliare), sistemul de gestiune a fluxurilor de trafic şi sistemul de control al traficului aerian.

Decizia Parlamentului European şi a Consiliului UE (din 22 mai 2001), care modifică Decizia 1692/96/CE în ceea ce priveşte porturile maritime, porturile de navigaţie internă şi terminale intermodale, ca şi proiectul nr. 8 la Anexa III (J.O. L. 185.06.07.2001), precizează porturile interioare incluse în reţea, porturi deschise traficului comercial, situate pe reţeaua căilor navigabile şi interconectate cu alte axe transeuropene de transport. Porturile sunt echipate cu instalaţii de transbordare pentru transportul intermodal sau pentru care volumul anual de trafic este de minimum 500.000 tone. 

Porturile maritime sunt clasificate în 3 categorii:

· categoria A – cuprinde porturile maritime de importanţă internaţională (cu volum anual egal sau superior valorii de 1,5 milioane de tone sau 200.000 de pasageri);

· categoria B – a porturilor de importanţă comunitară (cel puţin 0,5 mil. tone de marfă sau între 100.000 şi 199.000 pasageri);

· categoria C – grupează porturile de acces regional (porturi din regiuni insulare, periferice).

În categoria A, Anexa I include porturile din Europa (Marea Baltică, Marea Nordului, Oceanul Atlantic, Marea Mediterană).

Anexa II se referă la proiectele de interes comun, în legătură cu reţeaua portuară maritimă.

Anexa III înlocuieşte proiectul de autostradă Lisabona-Valladolid prin legătura multinaţională (feroviară, rutieră, maritimă şi aeriană) Portugalia/Spania cu restul Europei.

Propunerea de Decizie a Parlamentului şi Consiliului European modificând Decretul nr. 1692/96/CE privind orientările comunitare pentru dezvoltarea reţelei transeuropene de transport [COM (2001) 544 final COD 2001/0229] vizează stabilirea unor noi linii directoare pentru a răspunde evoluţiei obiectivelor politicii de transporturi, aşa cum au fost ele definite prin Cartea Albă asupra politicii europene de transporturi [COM (2001) 370] şi care sunt în principal:

· contribuţia la dispariţia punctelor de congestionare a traficului, inclusiv problema lipsei interoperabilităţii;

· contribuţia la dezvoltarea durabilă, în special la reechilibrarea modală şi la investiţiile de infrastructură feroviară şi a căilor navigabile interne;

· pregătirea în vederea extinderii.

Propunerea concentrează acţiunea Uniunii Europene asupra noilor priorităţi pentru integrarea transportului aerian şi a reţelei feroviare de mare viteză, ca şi pentru utilizarea unor sisteme inteligente de transport, ameliorând capacitatea şi securitatea infrastructurilor.

Propunerea dă o listă cu proiectele specifice destinate înlocuirii celor 14 proiecte reţinute de Consiliul European de la Essen. Aceste noi proiecte sunt:

1. trenul de mare viteză/transport combinat Nord-Sud (axa Brennero);

2. trenul de mare viteză PBCAL;

3. trenul de mare viteză Sud (Madrid-Montpellier şi Madrid-Dax);

4. trenul de mare viteză Est (Paris-Strasburg/Luxemburg);

5. calea feroviară combinată (linia Betuwe);

6. trenul de mare viteză/transport combinat Franţa-Italia (Lyon-Torino);

7. autostrăzile greceşti (Patras-Kipi);

8. legătura multimodală Portugalia-Spania-Europa Centrală;

9. triunghiul nordic (feroviar/rutier);

10. legătura rutieră Irlanda-Marea Britanie-Benelux;

11. linia principală de pe coasta occidentală/feroviar;

12. sistemul planetar de poziţionare şi navigare prin satelit – Galileo;

13. legătura feroviară de mare capacitate traversând Pirineii;

14. transportul combinat Est european (Stuttgart-Viena);

15. lucrările de ameliorare a bazinului Dunării între Vîlshofen şi Straubing;

16. interoperabilitatea liniilor feroviare de mare viteză în peninsula iberică;

17. legătura între Germania şi Danemarca (centura Fehmarn).

De asemenea, se precizează că înainte de 2004, statele membre trebuie să notifice comitetului reţelei transeuropene de transport, planurile şi programele naţionale elaborate şi care influenţează dezvoltarea reţelei transeuropene de transport.

 

2. POLITICA COMUNITARĂ ÎN DOMENIUL 

TRANSPORTURILOR ÎN PERSPECTIVA 

ANULUI 2010

 

 

Tratatul de la Maastricht (1992) a întărit bazele politice, instituţionale şi bugetare ale politicii în domeniul transporturilor. Până în anul 2008 este prevăzută deschiderea completă a pieţei feroviare pentru transportul de mărfuri. Tot prin Tratatul de la Maastricht a fost introdus conceptul de reţea transeuropeană, care a permis dezvoltarea unei scheme directoare de infrastructuri de transport la nivel european.

Prima Carte Albă a Comisiei Europene privind dezvoltarea viitoare a politicii comune de transporturi a fost publicată în decembrie 1992. Cuvântul-cheie al acestui document a fost deschiderea pieţei transporturilor. Cu excepţia transportului feroviar, se consideră în prezent că în linii generale, obiectivul este atins. Cabotajul rutier a devenit o realitate. Deschiderea s-a făcut în favoarea industriei şi explică creşterea mai accentuată a traficului faţă de cea a economiei.

Înaintarea decisivă a politicii comune a transporturilor s-a concretizat într-o scădere semnificativă a costurilor, completată de creşterea calităţii serviciilor şi diversificarea posibilităţilor de alegere, schimbând favorabil calitatea vieţii cetăţenilor europeni. Mobilitatea persoanelor a crescut de la 17 km/zi în 1970, la 35 km/zi în 1998.

Al doilea pas l-a constituit dezvoltarea tehnicilor celor mai moderne, într-un cadru european de interoperabilitate. Proiectele lansate la sfârşitul anilor ’80 dau în prezent roade, simbolizate de o reţea transeuropeană de trenuri de mare viteză şi lansarea programului de navigare prin satelit: Galileo. Modernizarea tehnicii şi a infrastructurilor trebuie însă dublată de modernizarea gestiunii companiilor, în special a celor feroviare. 

Faptul că, în prezent, sistemul de transport european se confruntă cu unele dificultăţi majore se datorează absenţei unei dezvoltări armonioase a politicii comune în domeniul transporturilor.

Dintre dificultăţi pot fi menţionate:

· creşterea inegală a diferitelor moduri de transport;

· congestionarea traficului pe anumite axe rutiere şi feroviare, în interiorul centrelor urbane sau al aeroporturilor.

Congestionarea traficului pe anumite axe, însoţită de izolarea zonelor periferice influenţează negativ competitivitatea economică, determină izolarea regiunilor periferice, afectează coeziunea teritorială a UE.

2.1. Sporirea cererii în domeniul transportului 

 

Aşa cum se menţionează în Cartea Albă, publicată de Comisia Europeană pe 12 septembrie 2001 [COM (2001) 370] nu poate fi concepută o creştere economică sănătoasă, în măsură să creeze locuri de muncă şi bogăţie, în absenţa unui sistem de transport eficace care să permită folosirea la maxim a avantajelor pieţei unice şi efectelor mondializării. În era societăţii informaţiei şi a schimburilor virtuale, nevoia de deplasare nu a scăzut dar, în viitor, cererea de transport fizic poate scădea – pe seama extinderii teleserviciilor.

Această creştere a cererii de transport se explică ţinând cont de doi factori:

· sporirea spectaculoasă a gradului de motorizare pentru transportul de pasageri;

· în unităţile economie europene şi ale sistemului de producţie s-a trecut de la o economice de stoc la una de flux, fenomen însoţit de delocalizarea anumitor industrii – cu motivaţii economice, legate de costul mâinii de lucru.

Dacă ţările candidate au moştenit din perioada economiei planificate o organizare a transportului axată pe modul feroviar, începând cu anii ’90, balanţa se înclină spre modul rutier – înregistrând între 1990 şi 1998 o creştere de 19,4%, în timp ce transportul feroviar a înregistrat o scădere cu43,5%.

Acţiunea prea rapidă asupra manierei de repartizare a modurilor de transport ar destabiliza sistemul, cu efecte negative puternice asupra economiilor ţărilor candidate. Integrarea sistemelor de transport ale acestor ţări reprezintă, în consecinţă, o serioasă problemă ce va trebui rezolvată.

 

2.2. Integrarea transporturilor în contextul dezvoltării durabile

 

Odată cu extinderea UE, dezvoltarea durabilă trebuie să fie ocazia – dacă nu pârghia – care să permită adaptarea politicii comune de transport. Obiectivul introdus prin Tratatul de la Amsterdam (intrat în vigoare în 1999) trebuie atins prin integrarea considerentelor de mediu în politicile comunitare.

Consiliul European de la Göteborg (iunie 2001) a plasat reechilibrarea modurilor de transport în centrul strategiei de dezvoltare durabilă. Chiar dacă acest obiectiv nu va fi pe deplin atins până în anul 2010, măsurile prezentate în Cartea Albă constituie o primă etapă esenţială către un sistem de transport durabil, conceput pe termen lung.

Reducerea emisiilor nocive, a dependenţei de petrol şi ameliorarea eficacităţii energetice a modurilor de transport, reducerea nivelului de zgomot constituie o necesitate ecologică şi o provocare tehnologică.

Extinderea va avea un impact semnificativ asupra cererii de mobilitate. Creşterea economică şi a cerinţelor de transport trebuie armonizată cu reechilibrarea modurilor de transport, se precizează în concluziile Consiliului European de la Göteborg. Transportul de mărfuri pe calea ferată a scăzut actualmente drastic, fiind favorizat transportul rutier.

Problema care se ridică în faţa transporturilor este complexă:

· creşterea economică va determina o sporire a necesităţilor de mobilitate;

· extinderea va antrena o explozie a fluxului de transport în ţările care vor adera la UE, în special la nivelul zonelor frontaliere;

· fenomenul de saturaţie a principalelor axe, gradul de accesibilitate pentru regiunile periferice şi reabilitarea infrastructurilor ţărilor candidate vor implica investiţii masive.

 

În planul analizei economice şi având în vedere competenţele UE, trei opţiuni pot fi luate în considerare:

· prima ar consta în concentrarea pe transportul rutier, fără măsuri complementare în alte moduri de transport;

· a doua abordare se concentrează pe modul de tarifare a transportului rutier, dar este însoţită şi de măsuri de creştere a eficacităţii altor moduri de transport (ameliorarea calităţii serviciilor, a logisticii, îmbunătăţiri tehnologice), nefiind însă incluse investiţii în infrastructuri noi;

· a treia metodă cuprinde o serie de măsuri care reunesc tarifarea, revitalizarea modurilor de transport alternative şi investiţii orientate spre reţeaua transeuropeană.

Comisia Europeană a reţinut această a treia abordare în vederea reechilibrării modale, favorizând o politică de investiţii în infrastructurile destinate căilor ferate, căilor de navigaţie internă, transportului maritim pe distanţă scurtă şi operaţiunilor intermodale [COM (2001) 264 final].

Punerea în aplicare a măsurilor cuprinse în Cartea Albă va permite realizarea reechilibrării modale până în anul 2010, fără a restrânge mobilitatea bunurilor şi a persoanelor.

 

2.3. Necesitatea unei strategii globale

 

Pentru atingerea obiectivelor propuse nu este suficient numai punerea în aplicare a politicilor comune de transport, a programului până în anul 2010 – cuprins în Cartea Albă – dar şi luarea unor măsuri coerente în cadrul altor politici, fie la nivel local, fie naţional, cum ar fi:

· definirea unei politici economice prin integrarea unor factori care duc la creşterea cererii de transport;

· politică adecvată de urbanism şi de amenajare a teritoriului, care să contracareze creşterea abruptă a nevoii de mobilitate printr-o planificare dezechilibrată a distanţelor între locurile de producere şi cele de desfacere a măsurilor;

· mai justă distribuţie a orarelor de lucru şi a celor şcolare pentru a evita supraaglomerarea traficului;

· mai bună politică de transport în comun în marile centre urbane şi raţionalizarea utilizării automobilului personal;

· politică bugetară şi fiscală care să permită realizarea reţelei transeuropene de transport;

· politică concurenţială care să nu frâneze deschiderea pieţei transporturilor de către companiile dominante deja prezente pe piaţă şi care să nu ducă la o degradare a calităţii serviciilor publice;

· politică de cercetare în domeniul transporturilor pentru a face mai coerente eforturile la nivel comunitar şi naţional pe linia conceptului de spaţiu comun pentru cercetare.

 

2.4. Principalele măsuri prevăzute în Cartea Albă

 

Cartea Albă cuprinde o serie de propuneri concrete în cadrul politicii de transport. Ea cuprinde un program de acţiuni, cu măsuri de etapizare până în 2010 şi cu o activitate de bilanţ în 2005.

Orientările de bază sunt:

· revitalizarea transportului feroviar, ca sector strategic;

· deschiderea pieţei, nu numai pentru transportul internaţional de mărfuri, ci şi pentru cabotaj pe pieţele naţionale şi progresiv pentru transportul internaţional de pasageri,

· punerea treptat în funcţiune a unei reţele feroviare separate pentru transportul de mărfuri;

· ameliorarea transportului rutier, ca sector foarte flexibil şi de neînlocuit,

· Comisia Europeană are în vedere o reglementare care să permită armonizarea unor clauze contractuale, vizând protejarea transportatorilor astfel încât să-şi poată revizui tarifele în caz de creştere abruptă a preţurilor carburanţilor;

· trebuie modernizată şi funcţionarea transportului rutier, cu respectarea legislaţiei sociale şi a drepturilor lucrătorilor;

· este necesară întărirea procedurilor de control pentru a favoriza o concurenţă loială.

 

a). Promovarea transportului maritim şi fluvial

Transportul maritim pe scurtă distanţă şi transportul fluvial pot contribui la descongestionarea unor infrastructuri rutiere sau feroviare. Aceste două moduri au rămas încă exploatate sub posibilităţi.

Relansarea acestui mod de transport presupune crearea unor “autostrăzi ale mării” în cadrul schemei reţelei transeuropene. Se are în vedere îmbunătăţirea serviciilor portuare şi a conexiunilor cu alte moduri de transport. Se urmăreşte degajarea traficului în zonele munţilor Alpi, Pirinei, ca şi în Benelux.

Uniunea Europeană va trebui să adopte noi reglementări privind securitatea maritimă, Comisia Europeană în cooperare cu Organizaţia Maritimă Internaţională şi Organizaţia Internaţională a Muncii va trebui să propună reguli sociale minimale şi să dezvolte un veritabil sistem european de gestiune a traficului maritim.

Comisia Europeană are în vedere aşa-numita “taxare la tonaj” pentru a încuraja reîntoarcerea unei număr cât mai mare de vase sub pavilion comunitar.

Transportul fluvial este prin natura sa intermodal, ceea ce impune instalarea unor echipamente de transbordare.

Dinamizarea sectorului presupune şi amenajarea unor elemente tehnice şi luarea în considerare a condiţiilor de muncă şi de viaţă ale echipajului.

 

b). Aspecte privind relaţia dintre creşterea traficului aerian şi conservarea mediului

Uniunea Europeană suferă de o fragmentare excesivă a sistemelor de gestiune a traficului, ceea ce duce la întârzieri, la consum de carburant şi afectează competitivitatea companiilor aeriene. Până în anul 2004 este prevăzut un ansamblu de măsuri concrete, vizând reglementarea traficului aerian la nivel comunitar şi instaurarea unei colaborări atât cu autorităţile militare, cât şi cu cele civile.

Organizarea cerului european trebuie să fie însoţită de o politică adecvată, pentru ca extinderea capacităţilor aeroportuare să fie strict coordonată şi corelată cu o nouă reglementare privind diminuarea neplăcerilor cauzate de zgomotul şi poluarea produse de avioane.

 

c). Tranformarea intermodalităţii în realitate

 

Recurgerea la intermodalitate dobândeşte o importanţă deosebită în dezvoltarea alternativelor competitive în transportul rutier. Sunt prioritare măsuri de armonizare tehnică şi interoperabilitate între sisteme. Un nou program comunitar de sprijin “Marco Polo” este orientat spre iniţiative novatoare, în particular, promovarea construcţiei şi întreţinerii autostrăzilor de coastă.

 

d). Realizarea reţelei transeuropene de transport

Supraaglomerarea principalelor axe şi consecinţele în termenii de poluare face ca realizarea proiectelor transeuropene să fie de o importanţă hotărâtoare. Comisia Europeană are în vedere o revizuire a orientărilor hotărâte de Consiliul şi Parlamentul European, orientări care sunt limitate atât timp cât finanţarea lor nu este asigurată.

Comisia Europeană propune concentrarea, actualizarea orientărilor comunitare spre înlăturarea congestionării traficului în domeniul feroviar şi spre amenajarea unor trasee prioritare pentru a prelua fluxurile legate de extindere – în special, în zonele frontaliere – şi spre întărirea accesibilităţii în regiunile periferice.

Vor fi modificate regulile de acordare a sprijinului financiar astfel încât să se poată realiza o participare comunitară maximală (circa 20% din costul total) pentru proiecte transfrontaliere mai costisitoare, dar de certă importanţă (Lyon-Torino).

Comisia Europeană va prezenta până în 2004 o analiză amplă a RTE, urmărind accentul pus pe autostrăzile de coastă, pe dezvoltarea capacităţilor aeroportuare, pe îmbunătăţirea legăturii cu zonele periferice la scară continentală şi interconectarea reţelelor ţărilor candidate cu cele ale statelor membre ale UE.

 

e). Îmbunătăţirea siguranţei rutiere

 

Transportul, considerat ca un element al bunăstării individuale şi colective, este perceput ca o sursă potenţială de pericol – în special după succesiunea accidentelor din ultimii 15 ani. Anual sunt peste 40.000 de morţi în accidente rutiere, pagubele reprezintă zeci de miliarde de euro, în timp ce costurile umane sunt incalculabile.

Din această cauză, un obiectiv al UE este asigurarea unei sporite siguranţe rutiere şi o reducere cu cel puţin 10% – până în 2010 – a numărului victimelor.

Se manifestă încă reticenţă în acceptarea unor măsuri menite a reduce riscul (centuri de siguranţă, scaune speciale pentru copii, limita impusă prin lege pentru consumul de alcool, etc.).

Comisia Europeană are în vedere, până în 2005, un schimb de experienţă pozitivă şi împărtăşirea lor şi ţărilor candidate, unde numărul accidentelor este încă ridicat.

Pe termen scurt, Comisia Europeană va lua două măsuri privitoare la RTE:

· armonizarea semnalizării locurilor cu grad ridicat de pericol;

· uniformizarea pentru transportul comercial internaţional a reglementărilor privitoare la controale şi sancţiuni pentru depăşirea limitei de viteză şi consumul de alcool la volan.

 

f). Stabilirea unei politici mai eficace de tarifare

 

Raportul cost-beneficiu diferă foarte mult de la un stat la altul şi de la un mod la altul de transport, ceea ce determină disfuncţii ale pieţei interne. Nu există un real stimul pentru folosirea mijloacelor mai puţin poluante sau reţelele mai puţin congestionate.

Orientările care se evidenţiază în Cartea Albă sunt: 

· armonizarea fiscalităţii în privinţa carburanţilor, în special în cazul transportului rutier;

· apropierea principiilor tarifare de folosire a infrastructurilor;

· încurajarea utilizării modurilor de transport mai puţin agresive faţă de mediul înconjurător;

· actualele reguli comunitare – de exemplu, cele cuprinse în Directiva nr. 62/99 asupra eurovinietelor – vor trebui înlocuite printr-o încadrare modernă a sistemelor de tarifare pentru utilizarea infrastructurilor, pentru a asigura progrese cu respectarea concurenţei loiale între modurile de transport şi o tarifare care să permită asigurarea şi menţinerea calităţii serviciilor.

Este necesară egalitatea de tratament aplicată operatorilor şi modurilor de transport. Drepturile de utilizare a infrastructurii trebuie să varieze după acelaşi principiu, în funcţie de categoria de infrastructură folosită, de perioadă, de distanţă, de gabaritul autovehiculului şi de oricare alt factor care contribuie la degradarea infrastructurii sau mediului.

 

g). Recunoaşterea drepturilor şi îndatoririlor utilizatorilor

 

Va trebui stimulat dreptul cetăţeanului european de a avea acces la serviciile de transport de calitate. Comisia Europeană a început prin a publica Carta drepturilor pasagerilor aerieni, iniţiativă care va fi extinsă şi la alte moduri de transport.

Drepturile pasagerilor pe calea aerului se referă la informare, compensarea în caz de neîmbarcare, datorită numărului de rezervări, indemnizaţia în caz de accident, etc.

Sunt precizate şi îndatoririle pasagerilor.

 

h). Dezvoltarea unor transporturi urbane de calitate

 

Locuitorii oraşelor sunt confruntaţi cu congestionarea traficului, ceea ce a determinat Comisia Europeană să recomande favorizarea schimbului de experienţă pozitivă, respectând principiul subsidiarităţii. Aceste schimburi au ca scop o mai bună utilizare a transportului urban şi a infrastructurilor existente.

 

i). Utilizarea cercetării şi a tehnologiei în slujba unor transporturi curate şi performante

Uniunea Europeană a investit mai mult de 1 miliard de euro, în perioada 1997-2000, în cercetare şi dezvoltare tehnologică, mai ales în domeniul intermodalităţii al vehiculelor nepoluante, al aplicaţiilor telematice în transporturi. Accentul va fi pus mai puţin pe “beton” şi mai mult pe aşa-numitele “transporturi inteligente”.

Spaţiul european de cercetare şi unul din principalele sale instrumente, noul Program-cadru de cercetare pentru perioada 2002-2006 oferă posibilitatea aplicării practice a acestor principii şi facilitarea coordonării şi creşterea eficacităţii sistemului de cercetare în domeniul transportului.

Comisia Europeană va propune o directivă de armonizare a mijloacelor de plată a anumitor infrastructuri, în special a taxelor de autostradă şi o directivă privind normele de securitate în tuneluri.

În ceea ce priveşte domeniul transportului aerian, prioritatea este atenuarea impactului asupra mediului în ceea ce priveşte zgomotul şi emisiile nocive.

 

j). Controlul exercitat asupra mondializării

Reglementarea transporturilor implică dimensiunea internaţională. Politica comună a transporturilor întâmpină dificultăţi pentru a-şi găsi locul pe de o parte între stabilirea unor reglementări internaţionale în cadrul organizaţiilor şi, pe de altă parte, reglementările naţionale care protejează pieţele interne.

Aceste reglementări au ca obiectiv principal facilitarea schimburilor şi a comerţului, dar ţin prea puţin cont de imperativele de protecţia mediului. SUA au pus la punct, tocmai din această cauză, reglementări regionale, în special în domeniul maritim sau aerian pentru promovarea apărării intereselor specifice.

În perspectiva extinderii, deci a necesităţii lărgirii politicii în domeniul transporturilor şi a RTE la scara întregului continent, Europa trebuie să-şi regândească rolul pe scena internaţională.

În cadrul Organizaţiei Mondiale a Comerţului, UE va fi, în continuare, un catalizator în domeniul deschiderii pieţelor principalelor moduri de transport, cu respectarea calităţii serviciilor şi a siguranţei călătorilor.

Comisia Europeană intenţionează să propună întărirea rolului Comunităţii în cadrul organizaţiilor internaţionale, cum ar fi Organizaţia Maritimă Internaţională, Organizaţia Aviaţiei Civile Internaţionale sau Comisia Dunării, pentru a garanta – la nivel mondial – realizarea intereselor Europei. O Uniunea Europeană extinsă trebuie să poată controla efectele mondializării şi să contribuie la găsirea soluţiilor internaţionale pentru a lupta contra dumping-ului social pentru transportul rutier.

 

k). Dezvoltarea obiectivelor de mediu, pe termen mediu şi lung, pentru realizarea unui sistem de transport durabil

 

Sunt necesare multiple măsuri şi instrumente politice pentru a lansa procesul care să conducă la un sistem durabil de transport.

Trebuie dată întâi o definiţie operaţională a ceea ce reprezintă un sistem durabil de transport pentru a furniza repere utile factorilor de decizie politică. În cursul anului 2002, Comisia Europeană va prezenta o comunicare pentru a-şi preciza obiectivele. A fost deja pus în aplicare un instrument de control prin intermediul mecanismului de monitorizare TERM (Mecanism de raportare în domeniul transportului şi mediului).

 

l). Probleme prioritare analizate în Cartea Albă privind politica europeană în domeniul transporturilor în perspectiva anului 2010

 

În Cartea Albă se subliniază:

· riscul de congestionare a principalelor axe, ca şi riscul dezechilibrului teritorial;

· condiţiile de reechilibrare a modurilor de transport;

· prioritatea acordată desfiinţării zonelor de congestionare;

· locul nou acordat utilizatorilor în cadrul politicii transporturilor;

· controlul necesar asupra mondializării transporturilor.

Se impune conştientizarea necesităţii unei schimbări complexe, ceea ce implică punerea în aplicare a unor noi forme de reglementare care să permită canalizarea cererii viitoare de mobilitate, garantând o dezvoltare durabilă a economiei europene.

O primă problemă abordată este cea a reechilibrării modurilor de transport. UE este confruntată cu un dezechilibru crescând între modurile de transport, cu favorizarea căilor rutiere şi aeriene, având drept cosnecinţă congestionarea traficului pe aceste reţele. 

Nu trebuie neglijat însă aspectul privitor la insuficienţa infrastructurii în unele zone.

Reglementarea concurenţei între modurile de transport este absolut necesară pentru a împiedica apariţia unui cvasimonopol al transprtului rutier.

Dezvoltarea infrastructurii rutiere a fost – şi este în continuare – deosebit de intensă, în special în zonele periferice. Zilnic, circa 10 ha de teren sunt atribuite infrastructurilor rutiere. Cu toate acestea, bazinul industrial Ruhr, nordul Italiei, sudul Angliei, dar şi alte zone, sunt deosebit de aglomerate din punct de vedere al traficului.

Nu numai zonele industriale, ci şi principalele axe prezintă fenomenul de congestionare a traficului. Aceasta se datorează în special sporirii transportului internaţional de mărfuri. Un important atu al transportului rutier este marea sa flexibilitate.

Se apreciază că la nivelul Uniunii Europene au fost întreprinse totuşi puţine măsuri pentru asigurarea unei minime reglementări privitor la condiţiile sociale în transprotul rutier.

Multe propuneri ale Comisiei Europene vizează înzestrarea UE cu o reală reglementare menită să amelioreze condiţiile de muncă, de siguranţă rutieră, garantând respectarea regulilor de funcţionare a pieţei interne. Dintre aceste propuneri putem menţiona:

· aspecte privitoare la reglementarea timpului de lucru (cu o durată săptămânală medie de 48 de ore);

· armonizarea interdicţiilor de circulaţie a camioanelor la sfârşitul săptămânii;

· introducerea unui “atestat de conducere” pentru a controla rapid legalitatea activităţii desfăşurate;

· introducerea unor norme comune privind pregătirea profesională.

O Europă extinsă necesită adoptarea acestui pachet de măsuri.

În Cartea Albă se subliniază faptul că nu numai că reglementările sunt insuficiente, dar nu sunt nici aplicate. Eficacitatea legislaţiei comunitare în domeniu depinde şi de aplicarea ei corectă şi imparţială pe întreg teritoriul UE.

Se prevede introducerea până la sfârşitul anului 2003 a tahigrafului digital, acoperind o perioadă mai lungă decât actualul tahigraf mecanic – care permite înregistrarea unor date cum ar fi viteza, timpul de conducere, etc.

Programul Galileo – de radionavigare prin satelit – va permite continua localizare a mărfurilor şi a diverşilor parametri legaţi de conducerea vehiculului. Supravegherea poate fi realizată şi prin sistemul GSM (satelit de telecomunicaţii).

În privinţa căilor ferate, până la sfârşitul anului 2020, se are în vedere crearea unui sistem feroviar european unic. Uniunea Internaţională a Căilor Ferate, Comunitatea Căilor Ferate Europene şi Uniunea Industriilor Feroviare Europene au convenit ca până în anul 2020:

· să tripleze productivitatea în domeniul feroviar;

· să îmbunătăţească substanţial eficacitatea energetică;

· să reducă cu 50% emisiile poluante.

Deschiderea spre o concurenţă reglementată a transportului feroviar – care va fi efectiv pusă în aplicare din martie 2003, prin deschiderea serviciilor internaţionale de mărfuri pe cei 50.000 km de linie care aparţin RTE – reprezintă o condiţie esenţială a reînnoirii transportului feroviar. Deschiderea totală se va realiza în 2008.

Comisia Europeană a propus extinderea drepturilor de acces la ansamblul serviciilor de mărfuri, incluzând cabotajul, fixarea unui nivel de securitate prin reglementări stabilite independent şi a unei definiri clare a responsabilităţilor şi punerea în aplicare a directivelor de interoperabilitate care să asigure armonizarea dispoziţiilor tehnice şi de utilizare pentru toate elementele reţelei feroviare.

Comisia Europeană are în vedere promovarea de măsuri care să asigure calitatea serviciilor feroviare şi drepturile utilizatorilor. Se urmăreşte, de asemenea, la nivel comunitar, crearea unei structuri de siguranţă a traficului şi realizarea interoperabilităţii.

Având în vedere poluarea, inclusiv cea sonoră, Comisia Europeană va demara acţiuni menite să analizeze posibilităţile de reducere a inconvenientelor, aşa cum a făcut cu constructorii de automobile.

Sistemul de transport feroviar nu poate fi pe deplin competitiv dacă toate aspectele legate de interoperabilitate nu sunt rezolvate – adică posibilitatea de a opera pe orice secţiune de reţea.

La nivel comunitar, se prevăd măsuri de acompaniament social pentru depăşirea unor bariere naţionale în domeniul social, care pot constitui obstacole în calea interoperabilităţii.

Sistemul euroepan de gestiune a traficului feroviar (ERTMS) reprezintă un considerabil pas înainte pe calea dezvoltării interoperabilităţii reţelelor şi sistemelor.

Tebuie puse în practică servicii de cercetare tehnologică pentru a susţine interoperabilitatea căilor ferate. Aceste servicii trebuie să se concentreze pe integrarea caracteristicilor de concepţie şi de construcţie a căilor ferate, ca şi pe parametrii de calitate a materialului rulant, pentru a furniza maximum de securitate şi viabilitate economică.

Interoperabiltiatea trebuie să garanteze un nivel de siguranţă cel puţin egal, ba chiar superior celui obţinut până în prezent în context naţional. 

Siguranţa traficului este o exigenţă esenţială de funcţionare a sistemului feroviar transeuropean.

Comisia Europeană are în vedere două niveluri de acţiune:

· un nivel tehnic, constând în fixarea unor standarde europene, care să fie respectate de fiecare componentă a sistemului feroviar;

· un nivel administrativ, prin fixarea unor îndatoriri şi responsabilităţi pentru toţi factorii implicaţi – de la cei ce gestionează infrastructura până la autorităţile comunitare.

Proiectul SAFETRAIN este un exemplu de cercetare tehnologică în sprijinul politicii în domeniul transporturilor.

Potenţialul de creştere a pieţei feroviare este cel mai promiţător în domeniul marilor distanţe. Redresarea transportului european de mărfuri presupune căi internaţionale performante pentru transportul de mărfuri.

Cel care a făcut faţă mai bine concurenţei, pentru că a ştiut să se adapteze mai bine, a fost transportul de călători. Succesul serviciilor de tren de mare viteză a permis creşterea semnificativă a transportului de călători pe distanţe lungi. Politicile de regionalizare şi de servicii locale puse în aplicare de mai multe state membre au determinat o creştere a gradului de folosire a trenurilor.

Transportul aerian a înregistrat cea mai semnificativă creştere dintre toate modurile de transport. Cerul Europei este străbătut zilnic de circa 25.000 de avioane, estimându-se o dublare a traficului la fiecare 10÷14 ani. O asemenea creştere presupune o reformă a gestiunii traficului aerian şi o disponibilitate corespunzătoare în termeni de capacităţi aeroportuare în UE extinsă. Serviciile de navigaţie aeriană au un rol deosebit şi o importantă responsabilitate în gestionarea spaţiului aerian naţional.

Diversitatea, încă prezentă, a sistemelor naţionale face coordonarea operaţională dificilă. UE suferă astăzi de o organizare insuficient integrată a gestiunii traficului aerian.

Crearea cerului unic european constituie una din priorităţile actuale ale UE, aşa cum s-a subliniat la Consiliul European de la Stockholm (martie 2001) şi de către Parlamentul European (PE 232-335).

Comisia Europeană a propus ca UE să realizeze până în 2004 un cer mic prin adoptarea următoarelor măsuri:

· asigurarea unui cadru de reglementare pentru ca avioanele să traverseze spaţiul aerian al Uniunii extinse pe baza unor proceduri armonizate, de utilizare a spaţiului aerian;

· crearea unui mecanism care să asigure militarilor păstrarea capacităţii de apărare;

· stabilirea unui dialog social cu partenerii sociali, care ar putea începe, de exemplu, cu controlorii de trafic aerian, experienţa putând fi extinsă şi la alte domenii;

· înfiinţarea unei cooperări cu serviciul Eurocontrol, permiţând recurgerea la competenţele acestui serviciu, ca şi la experienţa sa pentru a gestiona regulile comunitare;

· crearea unui sistem de supraveghere, inspectare şi sancţionare – în caz de nerespectare a reglementărilor.

Actuala structură a sistemului de transport aerian determină companiile să utilizeze marile aeroporturi ca plăci turnante pentru activităţile lor intracomunitare şi internaţionale, ducând la congestionarea traficului. Congestionarea la sol nu este încă suficient luată în considerare. Mai mult de jumătate din aeroporturile europene au atins deja limita capacităţii la sol, fapt pentru care noi infrastructuri aeroportuare sunt absolut necesare. Se are în vedere şi o redistribuire a intervalelor orare.

Construirea de noi aeroporturi nu reprezintă o soluţie, aşa că trebuie reconsiderate problemele de gestionare a traficului şi, eventual, de utilizare a unor avioane de capacitate mai mare. În transportul de pasageri trebuie sporit gradul de ocupare a aeronavelor. Pe distanţe mari şi în direcţii cu densitate mare de călători, se vor folosi avioane de mare capacitate.

Trebuie avute în vedere angajamentele internaţionale ale statelor membre ale UE, în cadrul Organizaţiei internaţionale a aviaţiei civile.

Comisia Europeană propune lansarea unui program de anvergură (Marco Polo) pentru susţinerea lansării unor iniţiative intermodale şi a unor soluţii alternative traficului rutier.

Dezvoltarea autostrăzilor mării reprezintă o veritabilă alternativă competitivă pentru transporturile terestre.

Anumite legături navale, în special cele care degajează rutele din Alpi şi Pirinei trebuie să aparţină RTE în aceeaşi măsură ca şi şoselele şi căile ferate.

UE dispune în plus de o reţea hidrografică naturală care uneşte marile bazine fluviale cu ieşire la Atlantic, Marea Nordului şi Marea Neagră – prin canalul Rin-Main-Dunăre. Transportul fluvial este un partener natural al transportului maritim.

Dezvoltarea serviciilor telematice avansate în porturi poate contribui la ameliorarea fiabilităţii şi siguranţei operaţiilor.

Creşterea fiabilităţii, eficacităţii şi disponibilităţii acestui mod de transport poate fi realizată prin:

· înfiinţarea unor legături adecvate, a unor instalaţii şi echipamente de transbordare;

· dezvoltarea de sisteme de asistenţă a navigaţiei şi a unor comunicaţii performante;

· uniformizarea măsurilor tehnice pentru întreaga reţea comunitară de căi navigabile;

· armonizarea certificatelor de acţiune pe întreaga reţea, Comisia Europeană urmând să facă o propunere în acest sens, în cursul anului 2002.

· reglementarea şi armonizarea condiţiilor privitoare la timpul de staţionare şi de repaus al echipajului; propunerea în acest sens va fi făcută de Comisia Europeană în 2002.

Pentru promovarea operaţiunilor intermodale, Comisia Europeană a conceput – încă din 1992 – programul PACT, conducând la numeroase iniţiative – 167 de proiecte până în anul 2001.

Programul PACT s-a încheiat în decembrie 2001. Comisia Europeană propune un nou program de promovare intermodală numit Marco Polo, pentru care anual se va dispune de 30 milioane de euro pe o perioadă de 4 ani.

Sunt prevăzute trei obiective principale:

· demararea noilor servicii viabile din punct de vedere comercial care să permită transferuri modale importante;

· ameliorarea funcţionării întregului lanţ intermodal;

· îmbunătăţirea cooperării şi schimbului de experienţă în acest sector.

În completarea programului Marco Molo, Comisia Europeană va lua măsuri pentru întărirea competitivităţii flotei comunitare.

Principala limitare a anumitor moduri este de a nu putea livra direct apelând, pentru ultimul segment până la utilizator, la transportul rutier. Pierderile de timp şi supracosturile duc la scăderea competitivităţii.

În ceea ce priveşte desfiinţarea zonelor de congestionare, în anul 1996 au fost adoptate primele orientări pentru dezvoltarea RTE, prin decizia Parlamentului European şi a Consiliului UE, reunind într-un cadru unic de referinţă aceste proiecte prioritare, ca şi schemele şi criteriile pentru fiecare mod de transport, permiţând identificarea celorlalte proiecte de interes comun.

Numai 20% din infrastructurile preconizate în Decizia din 1996 au fost realizate.

Indiferent de întârzierea anumitor proiecte este de preferat continuarea sprijinului pentru RTE, care reprezintă un element important al competitivităţi europene şi care permite o mai bună legătură a regiunilor periferice cu pieţele centrale din UE. Din acest motiv, Comisia Europeană intenţionează să propună revizuirea orientărilor pentru RTE.

Prima etapă s-a desfăşurat în anul 2001, iar a doua se va desfăşura în anul 2004. Această a doua fază va consta într-o revizuire de mare amploare, vizând în special dezvoltarea autostrăzilor mării, dezvoltarea capacităţilor aeroportuare şi integrarea tronsoanelor coridoarelor paneuropene situate pe teritoriul statelor candidate la aderare.

În lipsa posibilităţii de a realiza pe termen scurt o reţea feroviară exclusiv pentru mărfuri – ca în SUA – investiţiile trebuie să încurajeze realizarea progresivă a coridoarelor transeuropene cu prioritate, ba chiar în exclusivitate.

Accesul feroviar în porturi, constituie o verigă esenţială a coridoarelor multimodale, cu prioritate pentru transportul de mărfuri, acest acces reprezentând condiţia primordială a dezvoltării transportului maritim pe scurtă distanţă, pentru a descongestiona traficul, traversând Alpii şi Pirineii.

Ultimul deceniu a înregistrat promovarea unor programe ambiţioase pentru dezvoltarea reţelei feroviare de mare viteză, condiţie a realizării obiectivului parcurgerii rapide a marilor distanţe dintre diferitele puncte de interes dintr-o Europă extinsă.

Pe traseele pe care nu este posibilă construirea unor noi linii, amenajarea drumurilor existente pentru marea viteză constituie – graţie progreselor tehnologiei – o soluţie care oferă un nivel de confort şi de servicii suficient de ridicat.

În ceea ce priveşte gestiunea traficului, până în anul 2006, principalele legături transeuropene vor trebui dotate cu planuri de gestiune a traficului.

Dintre cele 14 proiecte majore reţinute de Consiliul European de la Essen, 3 sunt deja realizate, alte 6 proiecte fiind în curs de realizare, urmând a fi terminate până în 2005 – de exemplu, legătura feroviară de mare viteză Barcelona-Figueras.

Proiectele care vizează traversarea lanţurilor muntoase rămân prioritare în ciuda posibilelor întârzieri. Aceste proiecte constituie elemente fundamentale ale politicii globale a transporturilor în această zonă de importanţă majoră a reţelei transeuropene.

În următorii 10 ani se impune însă găsirea unei alternative la pasajele rutiere şi feroviare alpine existente, ceea ce face ca actualitatea proiectelor transalpine să fie stringentă.

Observatorul franco-spaniol al traficului subliniază că circa 15.000 de camioane traversează zilnic Pirineii şi că această valoare creşte continuu. Se estimează că până în 2010-2015, peste 100 milioane de tone suplimentare vor traversa acest lanţ muntos. Comisia Europeană propune – în revizuirea orientărilor pentru reţeaua transeuropeană – să se înscrie ca proiect de importanţă majoră traversarea feroviară de mare capacitate a Pirineilor. Se are în vedere şi reabilitarea liniei Pau-Zaragoza.

Alte proiecte importante pentru perioada până în 2010 sunt:

· trenul de mare viteză/transport combinat pentru Europa de Est;

· centura Fahmarn – pod/tunel între Germania şi Danemarca;

· ameliorarea navigaţiei pe Dunăre, între Straubing şi Vilshofen;

· proiectul de radionavigare prin satelit – Galileo;

· interoperabilitatea feroviară a reţelei iberice de mare viteză.

În ceea ce priveşte siguranţa traficului, de o importanţă deosebită este problema traversării tunelurilor de mare lungime. Trebuie avută în vedere o reglementare la nivel european, care ar putea îmbrăca forma unei directive de armonizare a normelor minime de siguranţă.

În ceea ce priveşte finanţarea, se va urmări ca realizarea unei noi infrastructuri să se facă numai dacă există o sursă de venit încă înaintea începerii primelor lucrări.

O altă preocupare constantă a politicii în domeniul transportului este plasarea utilizatorilor în centrul preocupărilor.

Problema siguranţei transporturilor, lupta împotriva poluării, preocupă pe toţi utilizatorii şi influenţează direct costurile. Utilizatorul are dreptul de a se bucura de o deplină transparenţă în privinţa costurilor.

Transportul rutier reprezintă cel mai periculos şi costisitor mod de transport din punct de vedere al pierderilor umane şi materiale. În Europa se impun măsuri mai stricte în domeniul siguranţei rutiere.

Uniunea Europeană trebuie să se angajeze în deceniul următor să continue un obiectiv comunitar ambiţios de reducere la jumătate a numărului de morţi pe şosele, printr-o acţiune integrată, care să ţină cont de dimensiunea umană şi de cea tehnică, vizând să facă din RTE rutieră o reţea mai sigură.

Pentru atingerea obiectivului îmbunătăţirii siguranţei transporturilor, sunt avute în vedere:

· armonizarea măsurilor de control şi a sancţiunilor;

· promovarea unor noi tehnologii în slujba siguranţei transporturilor;

· armonizarea panourilor şi a semnalelor;

· o semnalizare corespunzătoare a zonelor în care s-a înregistrat un număr considerat alarmant de accidente.

Trebuie luptat contra flagelului consumului de alcool la volan, de droguri şi medicamente, cu efecte negative asupra capacităţii de conducere a vehiculului.

Noile tehnologii vor contribui simţitor la creşterea siguranţei traficului. Se prevede, de exemplu, introducerea cutiilor negre şi pe alte mijloace de transport.

Un alt set de preocupări vizează îmbunătăţirea condiţiilor de călătorie pentru pasageri, cu tot ce acestea comportă – şi promovarea intermodalităţii pentru pasageri – aşa cum s-a realizat în Germania, Belgia şi Franţa.

Compania aerienă germană Lufthansa a încheiat un acord cu compania feroviară Deutsche Bahn pentru transporturi combinate, aerian-feroviar. În acelaşi mod s-a încheiat un acord între Air France şi compania feroviară Thalys (care operează între Paris şi Bruxelles).

Politicile de amenajare a teritoriului şi de urbanism trebuie să aibă în vedere fluiditatea deplasărilor – gările, staţiile de autobuz, parcările să fie situate în apropiere unele de altele şi, mai ales, să se încurajeze transportul în comun.

Deschiderea progresivă a pieţei diferitelor moduri de transport a plasat operatorul în centrul dezvoltării transporturilor, utilizatorii beneficiind de un număr cert de avantaje.

În majoritatea aeroporturilor din UE este afişată Carta drepturilor călătorilor, publicată de Comisia Europeană pentru a evita ca prin deschiderea pieţelor pasagerul să fie confruntat cu conflicte între reglementările naţionale.

Comisia Europeană intenţionează să publice un clasament al companiilor aeriene în funcţie de performanţele/contraperformanţele lor în ceea ce priveşte punctualitatea, nivelul refuzurilor de îmbarcare, nivelul pierderilor de bagaje, etc.

În paralel, Comisia Europeană a lansat, în colaborare cu Conferinţa Europeană a Aviaţiei Civile (CEAC) iniţiative care conduc companiile aeriene şi aeroporturile la stabilirea voluntară a unor coduri care să completeze şi să precizeze cadrul de reglementare.

A doua etapă va consta în extinderea măsurilor comunitare de protecţie a pasagerilor şi la alte moduri de transport.

Comisia Europeană va elabora o nouă versiune a Cartei în domeniul transporturilor aeriene, versiune care să cuprindă deopotrivă drepturile şi îndatoririle utilizatorilor.

Transporturile reprezintă o verigă importantă în coeziunea socială şi în dezvoltarea echilibrată a teritoriului. Tratatul de la Roma i-a atribuit transportului titlul de serviciu public.

Consiliul European de la Nisa (decembrie 2000) a subliniat în mod expres importanţa transporturilor. Exigenţa de serviciu public este principalul instrument pentru a garanta servicii de interes economic general în domeniul transporturilor.

În domeniul transporturilor terestre, Comisia Europeană a propus deja o nouă abordare, bazată pe aşa-numita concurenţă reglementată, pentru a pune de acord deschiderea pieţei cu păstrarea calităţii, a performanţei serviciilor de transport şi asigurarea transparenţei.

Dezvoltarea reţelei urbane, modificările în modul de viaţă, flexibilitatea transportului cu automobilul personal şi o ofertă de transport public, nu întotdeauna la nivelul cererii, a condus la congestionarea traficului, în special în mediul urban şi la grave probleme de poluare.

Principiul subsidiarităţii permite UE să aibă iniţiative, în special în domeniul reglementărilor pentru încurajarea utilizării altor forme de energie în transporturi.

UE a propus deja ca obiectiv pentru transportul rutier înlocuirea carburanţilor clasici în proporţie de 20% cu combustibili alternativi – până în 2020.

Comisia Europeană va încuraja introducerea progresivă – în fiecare stat membru – a unui procent minim obligatoriu de utilizare a hidrocarburanţilor.

Pentru realizarea obiectivului de înlocuire în proporţie de 20% a combustibililor convenţionali trebuie asigurat un substanţial sprijin comunitar pentru promovarea noilor tehnologii “curate”. Comisia Europeană a reunit mai multe surse de finanţare în cadrul iniţiativei CIVITAS, lansată în octombrie 2000, iniţiativă care are ca scop promovarea proiectelor inovatoare pentru transportul urban “curat”. A fost alocat un buget de 50 milioane de euro, fiind asociate la iniţiativă şi oraşe din ţările candidate la aderare.

Va fi încurajată producţia de automobile electrice, cu motoare hibride (electric/ardere internă) şi a automobilelor pe bază de hidrogen.

 

m). Gestionarea mondializării transporturilor

 

Reglementarea transporturilor presupune de la sine dimensiunea internaţională. Politica comună a transporturilor trebuie să realizeze un echilibru între reglementările la nivel internaţional şi cele naţionale – care deseori protejează piaţa internă.

Reglementările internaţionale au ca obiectiv facilitarea schimburilor şi ţin mai puţin seamă de protecţia mediului înconjurător, de siguranţa aprovizionărilor, de dimensiunea industrială sau socială. Pentru promovarea intereselor anumitor zone, SUA au introdus reglementări regionale, tocmai pentru a răspunde acestei probleme.

UE trebuie să joace un rol de catalizator în procesul deschiderii pieţei transporturilor.

În perspectiva extinderii UE, Europa trebuie să-şi regândească rolul pe scena internaţională pentru a putea controla dezvoltarea durabilă şi face faţă inconvenientelor legate de congestionarea traficului şi de poluare.

Dincolo de distanţele între Nord şi Sud, Est şi Vest, în condiţiile extinderii UE trebuie avut în vedere faptul că numai flota Ciprului şi Maltei este comparabilă cu cea a UE la momentul actual.

Ţările candidate sunt deja parte la acorduri internaţionale cu ţări din UE – în special în domeniul transportului aerian şi al celui de mărfuri. 

Un element esenţial în reuşita extinderii este legarea viitoarelor state membre la RTE, ca o condiţie a dezvoltării lor economice care se întemeiază pe o creştere previzibilă a transporturilor, aşa cum a fost la aderarea Spaniei, Portugaliei şi Greciei. Extinderea este însă o ocazie pentru reechilibrarea modurilor de transport, având în vedere importanţa transportului feroviar în ţările candidate. Extinderea va asigura o dimensiune întărită siguranţei maritime.

Aşa cum se precizează în Agenda 2000, reţeaua de transport a ţărilor candidate este de circa 19.000 km de şosea, 21.000 km de cale ferată, 4.000 km căi navigabile, 40 de aeroporturi, 20 de porturi maritime şi 58 de porturi fluviale.

Extinderea va determina o veritabilă explozie a schimburilor de bunuri şi persoane între statele Uniunii. Volumul mărfurilor exportate spre ţările UE s-a dublat în perioada 1990-1999, ceea ce a dus deja la congestionarea traficului şi la riscul de saturare a axei Est-Vest.

Absenţa unor infrastructuri de transport performante, capabilă să facă faţă creşterii previzibile a fluxului de transport este încă subestimată. Infrastructura este un parametru-cheie al strategiei de dezvoltare economică şi de integrare a ţărilor candidate pe piaţa internă a UE.

Din motive istorice, legăturile dintre statele membre UE şi cele candidate la aderare sunt slab dezvoltate. O susţinută cooperare tehnică între experţii diferitelor ţări şi Comisia Europeană a permis deja identificarea unor serii de coridoare evidenţiate la Conferinţele paneuropene din Creta (1994) şi Helsinki (1997) şi prin procesul TÎNA – Evaluarea necesităţilor de infrastructură în domeniul transportului – al cărui raport final a fost publicat în octombrie 1999. S-a urmărit stimularea unei evaluări globale a nevoilor de infrastructură ale ţărilor candidate.

Se apreciază un necesar de 91 de miliarde de euro pentru realizarea până în 2015 a infrastructurii prioritare de transport în ţările candidate din Europa Centrală şi Orientală. Ajutoarele prevăzute în cadrul instrumentului structural de preaderare ISPA sunt limitate (520 milioane euro/an pentru transporturi). Finanţările publice fiind insuficiente, este necesară mobilizarea unor surse private, în particular prin împrumuturi acordate de Banca Europeană de Investiţii.

În propunerile de revizuire a orientărilor privitoare la RTE care vor fi făcute în 2004 de Comisia Europeană va trebui să se ţină cont de problema extinderii.

Până în 2010 ţările candidate trebuie să aibă ca obiectiv valoarea de 35% din volumul total pentru transportul feroviar al mărfurilor, având în vedere poziţia acestui mod de transport pe piaţa transporturilor din ţările candidate.

Pentru a evita declinul acestui sector se impun reforme care să vizeze separarea exploatării de gestiunea infrastructurilor, restructurarea companiilor feroviare, etc. Trebuie asigurată o concurenţă loială între transportul feroviar şi cel rutier.

Punerea în aplicare a acquis-ului comunitar în domeniul transportului rutier va avea efecte benefice şi în domeniul protecţiei mediului şi al siguranţei rutiere.

În sectorul naval, extinderea limitei maritime a UE va permite un control mai eficace al navigaţiei.

Pentru diminuarea riscurilor legate în special de transportul mărfurilor periculoase, Comisia Europeană a propus un ansamblu de măsuri vizând:

· întărirea controalelor efectuate de statul de apartenenţă a portului;

· întărirea legislaţiei care să permită numai societăţilor care răspund unor stricte criterii de calitate să fie autorizate să lucreze pentru statele membre;

· instaurarea unui sistem de indemnizare a victimelor poluării marine;

· înfiinţarea unei agenţii europene de securitate maritimă.

Sectorul transporturilor trebuie şi el să facă faţă imigraţiei clandestine, responsabilitatea civilă a transportatorilor fiind un element important al luptei contra acestui flagel.

UE trebuie să se doteze, de asemenea, cu un sistem eficient de gestiune a traficului maritim de coastă, până în prezent fiind în vigoare doar acorduri bilaterale. Se va înfiinţa Agenţia europeană de securitate maritimă care va facilita schimburile sistematice de informaţii. Uniunea Europeană extinsă se va putea dota până în 2010 cu un sistem de gestiune a traficului asemănător celui aerian.

După anul 2006, UE va trebui să ia în calcul o finanţare publică adecvată pentru infrastructurile din noile ţări membre pentru a le uni prin verigi infrastructurale de calitate de restul UE, dar şi să dezvolte noile capacităţi administrative ale ţărilor candidate.

Rolul mai important pe care UE trebuie să-l joace în mondializarea transporturilor se regăseşte şi în necesitatea de a răspunde unei veritabile provocări pe care ea însăşi şi-a lansat-o: programul Galileo. Fără o autonomie reală în domeniul radionavigaţiei prin satelit, Europa riscă să piardă controlul asupra coordonării adecvate a modurilor de transport.

Acquis-ul comunitar s-a îmbogăţit continuu, mai ales în domeniul transportului aerian şi maritim, nemaifiind un simplu set de convenţii internaţionale. UE a adoptat reglementări specifice, măsurile coordonate de UE având un impact real asupra instanţelor internaţionale.

Comisia Europeană va propune ca UE să devină membru cu drepturi depline în Comisia de navigaţie a Rinului şi în Comisia Dunării.

În privinţa traficului aerian, se va acţiona astfel încât UE, ca întreg, să negocieze cu terţe ţări şi cu fiecare stat membru. Un exemplu îl constituie faptul că, tratând separat, companiile europene au obţinut pentru aeroportul din Tokio numai 160 de intervale orare, în timp ce cele americane 640.

 

2.5. Programul Galileo

 

Programul de anvergură mondială – Galileo, de radionavigaţie prin satelit, reprezintă o tehnologie care permite utilizatorului unui sistem de recepţie să capteze semnalele emise de mai mulţi sateliţi pentru a determina foarte precis, în fiecare moment, exacta sa localizare spaţială; utilizarea acestei tehnologii acoperă un domeniu larg din zona publică şi privată. Dintre activităţile care beneficiază de această tehnologie, putem menţiona:

· transporturile – localizare şi măsurarea vitezei mobilelor;

· telecomunicaţii – semnale pentru integrarea reţelelor, interconexiuni bancare, conexiuni de reţele electrice;

· medicină – urmărirea de la distanţă a evoluţiei pacienţilor;

· justiţie – urmărirea acuzaţiilor;

· servicii vamale;

· agricultură.

Această tehnologie are un caracter strategic evident. 

SUA posedă sistemul GPS, iar Rusia sistemul GLONASS, finanţate în scopuri militare – în consecinţă semnalele lor pot fi întrerupte pentru apărarea intereselor respectivelor ţări. De asemenea, fiabilitatea lor nu este totală.

Prin programul Galileo, prezentat de Comisia Europeană, vor fi lansaţi 30 de sateliţi care să acopere întregul glob, transmiterea semnalului fiind asigurată şi în tuneluri, zone subterane, etc.

La Conferinţa Mondială asupra Radiocumunicaţiilor (Istanbul, mai 20o0) au fost alocate frecvenţele pentru acest program. Posibilitatea de a beneficia simultan de un semnal GPS şi de unul Galileo va duce la întărirea ambelor sisteme. Sunt în curs negocieri pentru dezvoltarea interoperabilităţii sistemelor. La summit-ul de la Paris (octombrie 2000) Rusia a afirmat dorinţa de a stabili o complementaritate între sistemele GLONASS şi GALILEO.

Până în anul 2008 Uniunea Europeană va dispune de un sistem de acoperire globală care va răspunde exigenţelor de precizie, fiabilitate şi siguranţă şi de un instrument important în sprijinul politicii în domeniul transporturilor.

Programul Galileo va permite identificarea mărfurilor transportate, localizarea extrem de precisă a navelor, funcţionarea deosebit de eficientă a serviciilor de urgenţă, de intervenţie şi protecţie socială.

Cele 4 etape ale programului Galileo sunt:

· faza de studii – ea s-a încheiat la sfârşitul anului 2001;

· faza de derulare şi testare pentru lansarea sateliţilor – până în 2005;

· faza de desfăşurare a ansamblului de 30 de sateliţi (2006-2007);

· faza de exploatare – începând cu 2008 – Consiliul European de la Stockholm (martie 2001) a hotărât lansarea fără întârziere a programului Galileo.

Agenţia Spaţială Europeană (ESA) se va ocupa de segmentul spaţial.

Rolul inovaţiei tehnologice în integrarea modurilor de transport, în optimizarea performanţelor, în transformarea sistemului european de transport într-unul compatibil cu dezvoltarea durabilă este unul fundamental. UE participă activ la susţinerea programelor de cercetare şi dezvoltare, iar RTE reprezintă cadrul de aplicare pe scară extinsă a rezultatelor cercetării. Contribuţia tehnologiilor din societatea informaţională este covârşitoare.

Contribuţia comunitară la eforturile în domeniul cercetării, dezvoltării şi tehnologiei va fi importantă şi va fi dirijată spre intermodalitate, tehnologia mijloacelor de transport, inclusiv aplicaţii telematice. Politica UE este orientată nu spre mărirea volumului acestei contribuţii, ci spre o mai bună gestionare şi orientare a ei. Noul Program-cadru de cercetare pentru perioada 2002-2006 va permite punerea în aplicare a acestor măsuri şi în domeniul transportului. Prin [COM (2001) 279] Comisia Europeană propune dezvoltarea şi punerea la punct a noilor tehnologii în sprijinul dezvoltării mijloacelor de transport mai sigure, mai “curate”, ca şi dezvoltarea RTE. În această propunere de program-cadru, domeniile prioritare de cercetare tematică sunt:

1) Aeronautica şi spaţiul extraatmosferic.

Se va urmări:

· ameliorarea impactului ambiental;

· îmbunătăţirea siguranţei aeronavelor;

· creşterea siguranţei operaţionale a sistemului de gestiune a traficului aerian, în scopul transpunerii în practică a iniţiativei: cerul unic european.

2) Dezvoltarea durabilă şi schimbarea globală.

Obiectivele strategice au în vedere reducerea emisiilor de gaze cu efect de seră, a altor emisii poluante, echilibrul modurilor de transport.

 

La Consiliul European de la Feira (iunie 2001) au fost stabilite obiective specifice pentru accelerarea dezvoltării transporturilor inteligente, cum ar fi:

· 50% din autostrăzile europene să fie dotate cu sisteme de detectare a congestionării traficului;

· dotarea tuturor vehiculelor noi cu sisteme de siguranţă mai eficace;

· toţi cetăţenii care se deplasează în Europa, să aibă posibilitatea de a apela un număr de urgenţă, tip 112, cu posibilitatea localizării şi a prestării unui serviciu complet de urgenţă pentru cel aflat în necesitate.

Sistemele de transport inteligente permit o reducere cu 20% a timpului de deplasare şi o îmbunătăţire cu 10% a capacităţii reţelei.

Până în anul 2003 se intenţionează punerea în practică a unei reţele europene de centre de gestionare a traficului şi informaţie rutieră. Pentru acest program s-au alocat 200 milioane de euro pentru perioada 2001-2006.

Sistemul European de Gestionare a Traficului Feroviar ERTMS va urmări asigurarea unei distanţe minime de siguranţă între trenuri. 

O bună utilizare a noilor tehnologii este esenţială pentru mai eficientă întrebuinţare a spaţiului aerian disponibil.

Comisia Europeană a adoptat o propunere legislativă care prevede punerea la punct a unui sistem comunitar de gestionare a informaţiilor privitoare la traficul maritim care să permită cunoaşterea poziţiei navelor şi a datelor privind încărcătura.

Arhitectura unui sistem inteligent de transport trebuie să permită utilizarea diferitelor proiecte şi tehnologii, cuprinzând şi transportul public şi sistemul integrat de plată. Prin acest sistem de transport inteligent se au în vedere:

· furnizarea de informaţii şi orientarea înainte şi în timpul călătoriei;

· îmbunătăţirea gestionării, controlului şi reglementării traficului urban şi interurban;

· exploatarea unor aplicaţii deosebit de eficace ale telematicii în domeniul plăţii şi rezervării electronice;

· desfăşurarea unor aplicaţii privitoare la transporturile publice, sistemul de localizare a vehiculelor, sistemul de sprijin operativ referitor la orare sau întreţinere, ca şi la serviciul de informare a călătorilor în timp real (terminale publice, ghiduri electronice, etc.);

· introducerea pe scară largă a sistemelor avansate de siguranţă şi control;

· îmbunătăţirea siguranţei şi eficacităţii vehiculelor comerciale prin controlul şi individualizarea electronică a mărfurilor.

 

Până în anul 2004, Comisia Europeană are în vedere şi realizarea unor obiective cum ar fi:

· studierea posibilităţii de a înfiinţa o bancă de date europeană privitoare la transporturi;

· clarificarea cadrului normativ, inclusiv ajutoarele din partea statului;

· favorizarea mai susţinută a interoperabilităţii şi a sistemelor de transport inteligent;

· analizarea rolului prestaţiilor logistice în ansamblul economiei transporturilor;

· întărirea convergenţei normelor în privinţa formării şi calificării profesionale;

· studierea problemelor şi prestaţiilor diverselor moduri de transport;

· căutarea unor soluţii energetice în domeniul transportului care să contribuie mai mult la protejarea mediului;

· elaborarea unui nou regim de tranzit alpin;

· examinarea rolului organizaţiilor internaţionale competente în domeniul transportului în Europa, ca şi implicaţiile activităţilor ONU şi Organizaţiei Mondiale a Comerţului.

 

2.6. Cooperarea euromediteraneană

 

Un accent particular este pus pe cooperarea euromediteraneează în domeniul transportului – pe perioada până în 2006 – pentru a conferi o nouă dinamică sectorului transporturilor şi a consolida dinamica acestui sector.

Comunicarea Comisiei Europene către Consiliul şi Parlamentul European (7 martie 2001) se referă la întărirea cooperării euromediteraneene în domeniul transportului şi al energiei.

Legăturile dintre UE şi ţările mediteraneene sunt guvernate de aşa-numitul parteneriat euromediteranean lansat la Barcelona în 1995 – Procesul de la Barcelona. Parteneriatul include 12 ţări cu ieşire la Marea Mediterană şi constituie o prioritate a Comisiei Europene în anul 2002.

Politica în domeniul transporturilor reprezintă un element fundamental al parteneriatului dintre statele membre şi partenerii mediteraneeni în perspectiva realizării unei mari zone de liber schimb euromediteranean până în 2010 – acesta constituind unul din principalele obiective ale Declaraţiei de la Barcelona.

Principalele moduri de transport în zona euromediteraneană sunt cel aerian şi cel maritim. Restructurarea sectorului transporturilor este esenţială pentru atragerea de investiţii în regiune şi asigurarea unei bune funcţionări a zonei de liber schimb în fază de realizare. Deşi au fost create condiţiile-cadru pentru o nouă dinamică – forumul euromediteranean pentru transporturi – rezultatele reprezintă numai o mică parte a mandatului politic conferit la Barcelona. Un atare mandat se sprijină pe câteva elemente-cheie: infrastructuri, organizarea operaţiilor de transport şi libertatea prestărilor de servicii în sectorul transporturilor internaţionale, siguranţei şi conservării mediului.

Actualul cadru instituţional şi normativ provoacă diferite disfuncţionalităţi în sistemul transporturilor – prezenţa excesivă a statului, insuficienţa concurenţă, etc. Comisia Europeană subliniază trei direcţii principale pentru reformă:

· adecvarea cadrului instituţional, legislativ şi normativ;

· asigurarea convergenţei normelor (sociale, tehnice, de mediu, privitor la siguranţă, etc.);

· ameliorarea interfeţei serviciilor de transport cu vămile, sectorul bancar şi administrativ.

În ceea ce priveşte promovarea unei reţele transmediteraneene de transport multimodal, caracteristicile unei asemenea reţele sunt:

· definirea unei scheme de transport multimodal pe cale aeriană-maritimă, care va trebui să fie completată – într-o etapă ulterioară – de legături terestre cu interiorul;

· interconectarea cu RTE;

· o dimensiune Sud-Sud;

În privinţa finanţării s-ar putea apela la fonduri MEDA – instrument financiar al parteneriatului euromediteranean – pentru studii de fezabilitate şi lucrări pregătitoare. Dezvoltarea infrastructurilor trebuie să ţină cont de impactul ambiental în perspectiva dezvoltării durabile. 

Pentru modurile de transport maritim şi aerian zonele prioritare sunt: siguranţa, transportul maritim pe distanţă scurtă şi apropierea politicilor de transport aerian la nivel euromediteranean,

La nivel european, se preconizează dezbateri periodice, creşterea siguranţei pentru transportul maritim, în special pentru transportul mărfurilor periculoase şi de pasageri în bazinul meditereanean. Catastrofele ecologice sunt cu atât mai grave într-o mare închisă cum este Marea Mediterană.

În domeniul transporturilor aeriene se are în vedere o strânsă colaborare cu UE şi cu ţările candidate pentru a asigura o asistenţă generală ţărilor mediteraneene.

Transportul maritim de scurtă distanţă are o importanţă strategică în Marea Mediterană din cauza configuraţiei acestei zone. Un asemenea mod de transport trebuie să devină mai atrăgător, intervenind pe aspectele tehnice, administrative şi normative, corespunzătoare acestui mod de transport.

Dezvoltarea politicilor de transport, în special în domeniul aerian, este hotărâtoare, având în vedere turismul în zonă.

Extinderea sistemului global de navigare prin satelit – Galileo – la zona mediteraneană este un instrument esenţial pentru înfiinţarea unei reţele transmediteraneene de transport şi obţinerea coeziunii sistemelor de transport pe scară regională şi mondială. Într-un asemenea context este deosebit de important să fie asociaţi la programul Galileo partenerii mediteraneeni.

